text: Offer for skydegal mand kan ikke tale
  21 november 2013 kl. 11.52
  Inunnguag Nielsen, 17 år, er blevet frakoblet en respirator. Han kan ikke tale og har ingen følelser i benene, men han kan bevæge høre hånd.
  Det fortæller hans mor, Benedikte Nielsen, Esbjerg, til Ekstra Bladet.
  Inunnguag Nielsen blev for tre uger siden beskudt fra en altan på Gl. Vardevej i Esbjerg. Den 50-årige gerningsmand mente, at hans knallert larmede for meget.
  Han tog sit kraftige luftgevær og affyrede et skud, som ramte Inunnguag Nielsen direkte i hovedet.
  Siden har den 17-årige ligget dybt bevidstløs i kunstigt koma på Odense Universitetshospital.
  Projektilet sidder stadig i hans hjerne.
  
  Drengen er bange
  - Vores søn virker bange. Han forstår slet ikke, hvad der er sket. Men det virker dog som om, at hans tilstand er blevet lidt bedre, siger Benedikte Nielsen til avisen.
  Lægerne skal nu tage stilling til, om projektilet skal opereres ud af Inunnguag Nielsens hjerne.
  - Vi har fået at vide, at lægerne vil forsøge at operere projektilet ud af hans hjerne på et tidspunkt. Men ellers skal vores søn snarest muligt til genoptræning på Hammel Neurocenter, fortæller hans mor.
  Gerningsmanden er foreløbig varetægtsfængslet. Ekstra Bladet oplyser, at han tidligere er blevet idømt 12 års fængsel for drab.
  